23.03.2020. **Reported speech (Present Simple)** 8.r

Dragi osmaši!

Predstoji nam jedna od onih većih gramatičkih cjelina, kroz koju ćemo morati reciklirati većinu dosad obrađenih gl. vremena.

Gotovo da vas čujem kako grintate i kolutate očima, ali…!

Više ste puta pokazali da zapravo dosta solidno baratate gl. vremenima, a ako i mislite da to nije istina u vašem slučaju, ovo će biti dobra prilika da ih učvrstimo prije srednje škole. 😉

Ako osjećate da vam je potrebna dodatna podrška s moje strane, slobodno me pitajte individualno putem chata.

Otkako sam prošli tjedan petašici objašnjavala komparative preko videopoziva na Teamsu, osjećam se ko maher za online nastavu. 😊

I ovo ćemo srediti.

Pa krenimo pomalo…

Ne znam jeste li već učili razliku između upravnog i neupravnog govora na HJ, pa krenimo otud…

Upravni govor

„P-p-pas mi je po-p-pojeo zadaću,“ izjavi Ivica.

Neupravni govor

Ivica promuca kako mu je pas pojeo zadaću.

Vidimo da se u oba slučaja čitatelju prenosi što je Ivica rekao, no u upravnom govoru (*direct speech*) vjerno se prenose izvorne govornikove riječi, dok se u neupravnom govoru (*reported speech*, od report = izvijestiti) zapravo tek prepričava što je govornik rekao.

**Upravni govor**

Zapisivanje upravnog govora još je lakše u engleskom negoli u hrvatskom, jer se i prednji i stražnji navodnik bilježe iznad riječi.

Usporedi: „hrvatski“ i “English“

**Neupravni govor**

Malo je složeniji u engleskom jeziku.

No krenimo s najjednostavnijim primjerima, u Present Simpleu.

Recimo da Johnny kaže:

Johnny: “**My** d-dog eats **my** h-h-homework every day!“

a nesretna se profesorica tuži njegovoj razrednici:

Johnny says that **his** dog eats **his** homework every day!

Primjećujemo da su se promijenile samo zamjenice, i to sasvim logično, da odgovaraju situaciji.

Bilo bi neobično da je profesorica razrednici rekla:

Johnny says that **my** dog eats **my** homework every day!

Neupravno prepričavanje započeli smo imenovanjem govornika (*Johnny says*) za kojim slijedi veznik *that*, koji ovdje znači *da* (*Johnny je rekao* ***da****…*).

Veznik *that* u engleskoj rečenici smijemo i izostaviti, ali držimo ga se zasad da vam bude lakše.

**Kako pretvoriti *direct speech* u *reported speech*?**

npr. Tourist: “I love the beaches on Cres!“

**1. korak:** tko kaže? Tourist says…

**2. korak:** dodajemo veznik *that* Tourist says that…

(Veznik *that* u engleskoj rečenici smijemo i izostaviti, ali držimo ga se zasad da vam bude lakše.)

**3. korak:** prepričavamo/prepisujemo rečeno, ali pritom pazimo da logično izmijenimo zamjenice i glagol po potrebi (3.l.jd.)

Tourist says that **he loves** the beaches on Cres.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vaš je zadatak za danas iz svega ovog što ste na prethodnim stranicama pročitali **samostalno izvući ono najbitnije (npr. primjere) i sastaviti kratke bilješke koje će vam pomoći učiti/ponavljati** kako prebaciti rečenice iz *direct speech* u *reported speech.*

A zatim ćete **u bilježnicu riješiti 3. zadatak sa 69. str. udžbenika.**

Samo slijedite gorenavedene korake.

**Pošaljite mi sliku bilješki i riješenog zadatka na Teams.**

Ako imate ikakvih pitanja, javite se! :\*

Prof. Dafne